recursal/SuperWikiNEXT-32B huggingface dataset:
**הומר היקאם הבן** (באנגלית: **Homer Hadley Hickam, Jr**; נולד ב-19 בפברואר 1943, הוא סופר ומהנדס אווירונאוטיקה אמריקאי הידוע ביצירתו "מודל טיל". הרומן האוטוביוגרפי שלו "נערי הטילים", היה הבסיס לסרט הפופולרי "שמי אוקטובר" (October Sky).

ביוגרפיה
--------

הומר היקאם הוא בנם השני של הומר היקאם האב ואלסי היקאם. גדל בקולווד, מערב וירג'יניה.
בזמן לימודיו בבית ספר תיכון בנה מספר רב של רקטות עם חבריו. לאחר שסיים את לימודיו המשיך באוניברסיטת וירג'יניה טק (המכון הפוליטכני של וירג'ינה ואוניברסיטת המדינה). לאחר-מכן שירת בצבא ארצות הברית בדרגת סגן במלחמת וייטנאם, שם זכה בציון לשבח ובעיטור כוכב הארד. הוא שירת שש שנים וסיים את תפקידו בדרגת קפטן.

היקאם התחיל לכתוב בשנת 1967, לאחר שחזר מווייטנאם. הוא כתב בעיקר למגוון של מגזינים על הרפתקאות הצלילה שלו, ולאחר מכן הוא כתב על הקרב שהתרחש לאורך החוף המזרחי של אמריקה נגד הצוללות הגרמניות במהלך מלחמת העולם השנייה. אלה הביאו לספרו הראשון, "Torpedo Junction" (ובתרגום חופשי: "הצטלבות טורפדו"), רב-מכר היסטורי צבאי, אשר ראה אור בשנת 1989.
היקאם הועסק כמהנדס בבקרת הטילים בצבא ארצות הברית מ-1971 עד 1981. הוא התחיל לעבוד לראשונה עם נאס"א בשנת 1981, כמהנדס תעופה וחלל. במהלך הקריירה שלו בנא"סא, היקאם עבד בעיצוב ספינת חלל, ובצוות אימונים. כמו כן אימן צוותי אסטרונאוטים רבים למשימות של מעבורות חלל. לפני פרישתו מונה היקאם למנהל המטען הייעודי של התוכנית לתחנת החלל הבינלאומית.

בשנת 1998, יצא ספרו השני "נערי הטילים" ("the Rocket Boys"), סיפור חייו בעיירת הכורים הקטנה קולווד. הספר נעשה פופולרי במהרה, תורגם לשמונה שפות, ונבחר על ידי הניו יורק טיימס לאחד הספרים הטובים של 1998. בפברואר 1999 הוציאו Universal Studios את הסרט "שמי אוקטובר" (October Sky) המבוסס על "נערי הטילים" (באנגלית השם "שמי אוקטובר" הוא אנגרמה של "נערי הטילים"). הספר לראש רשימת רבי המכר בניו יורק טיימס.
ספרו "בחזרה לירח"(1999) ("Back to the Moon") גם כן הפך מיד לספר בכריכה קשה, ותורגם גם לסינית.

"הדרך של קולווד".(2000) ("The Coalwood Way") הוא מראה של העיירה שבה היקאם גדל. הספר זמין גם ביפנית והיה לסירוגין ספר החודש. ספר הזכרונות השני שלו על קולווד הוצא לאור בשנת 2001 ושמו הוא "שמיים מאבנים" (Sky of Stone), אשר הפך לסרט טלוויזיה. ספרו האחרון על קולווד "We Are Not Afraid" הוצא בשנת 2002.

עבודתו האחרונה "The Ambassador's Son" הוצאה לאור בשנת 2005. הספר הוא השני בסדרה פופולרית על ג'וש טורלו, קצין במשמר החופים האמריקני, בזמן מלחמת העולם השנייה.

משפחתו
------

נשוי ללינדה טרי היקאם, שחקנית, והעורכת הראשית שלו.

ספריו
-----

#### סדרת קולווד

* "Rocket Boys"-"נערי הטילים"
* "The Coalwood Way"
* "Sky of Stone"
* "We Are Not Afraid"

#### סדרת ג'וש טורלו

* "The Ambassador's Son"
* "The Keeper's Son"
* "Torpedo Junction"

#### ספרים נוספים

* "Back to the Moon"

קישורים חיצוניים
----------------

ויקישיתוף מדיה וקבצים בנושא **הומר היקאם** בוויקישיתוף
* אתר האינטרנט הרשמי של הומר היקאם (באנגלית)
* הומר היקאם, ברשת החברתית Goodreads

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007432581205171
* BNE: XX1469980
* BnF: cb14106163h (data)
* CiNii: DA12895780
* GND: 141012048
* ISNI: 0000 0001 1008 0786
* LCCN: n88168180
* NDL: 00796125
* NKC: xx0167688
* NLK: KAC201414054
* NTA: 18142858X
* SNAC: w6g76rv5
* SUDOC: 169166163
* VIAF: 120202957
* WorldCat: lccn-n88168180

 |
**האינסטלטור** הוא סרט קולנוע ישראלי משנת 1986 שבוים על ידי מיקי בהגן לפי תסריט מאת חנן פלד.

תקציר העלילה
------------

הסרט, אשר נוצר על רקע מדינת ישראל מוכת האינפלציה של שנות השמונים, המספר על האינסטלטור פנחס שיין (טוביה צפיר), בעל עסק ברחוב בזל בתל אביב שהגיע לתקן סתימה במשרד האוצר בקריה, שנוצרה לאחר ששר האוצר ניסה להיפטר מניירת מפלילה על ידי השלכתה לאסלה, במהלך ישיבת חירום האמורה להחליט על פיטוריו עקב התנהלות מרושלת ומושחתת.

כתוצאה משרשרת של אי הבנות נוצרת התחושה בקרב נציגי אמצעי התקשורת הנוכחים במקום, שפנחס שיין הוא בעצם מטאור עסקים מסתורי שמקום מושבו בבזל שבשווייץ. קברניטי מפלגת השלטון נגררים אחרי אותה אי הבנה, ומתחיל מסע חיזור אחרי שיין שבסופו הוא מוצא את עצמו בתפקיד שר האוצר. 

באופן לא מפתיע הוא מצליח לעשות עבודה יעילה. חוסר נכונותו לקחת חלק במשחקים הפוליטיים מעלה עליו את חמתם של אלה ש"המליכו" אותו, והוא נאלץ לחשוף את זהותו בשידור חי.

הפקת הסרט
---------

בתפקיד הראשי טוביה צפיר, וכן השחקנים: אסי הנגבי, אבי קושניר, רמי ברוך, יהודה אפרוני, אופליה שטראל, אבנר חזקיהו, שמעון פינקל, קלרה רון.

* בימוי: מיקי בהגן

* הפקה: מל רוזן, רפי רייבנבך, צבי גרוסמן

* תסריט: חנן פלד

* מוזיקה: מיקי גבריאלוב

* צלם: גדי דנציג

* עורכים: דני שיק, ניסים מוסק.

הסרט יצא לצפייה ביתית באיכות צפייה משופרת ב-DVD רק בשנת 2023, לאחר שלא יצא קודם בשום פורמט לצפייה ביתית, אם זאת שודר לעיתים בטלוויזיה.

לקריאה נוספת
------------

Ido Rosen. "Billion dollar madness: examining the paradox of financial satire through the 1980s economic crisis in Israeli comedy films". (2022) Journal of Israeli History

קישורים חיצוניים
----------------

* "האינסטלטור", במסד הנתונים הקולנועיים IMDb (באנגלית)
* "האינסטלטור", באתר ספר הקולנוע הישראלי
* "האינסטלטור", במסד הנתונים הקולנועיים KinoPoisk (ברוסית)

* "האינסטלטור" - הסרט המלא לצפייה בתשלום באתר ארכיון ישראלי לסרטים - סינמטק ירושלים
* האינסטלטור (אורכב 28.05.2020 בארכיון Wayback Machine)
**אסף צור** (נולד ב-28 באוגוסט 1998) הוא כדורגלן ישראלי המשחק בעמדת השוער בקבוצת עירוני קריית שמונה מהליגה הלאומית.

קריירת מועדונים
---------------

צור החל לשחק כדורגל במחלקת הנוער של הפועל פתח תקווה, וב-13 במאי 2016 ערך את הופעתו היחידה בקבוצה הבוגרת של המועדון, כשפתח בהרכב בתיקו 3–3 נגד מכבי הרצליה בליגה הלאומית.

ב-28 ביוני 2016 חתם צור לחמש שנים בהפועל רעננה. בעונתו הראשונה במועדון שימש כשוער ראשון בקבוצת הנוער, וב-6 במאי 2017 ערך את הופעת הבכורה שלו בליגת העל, בתיקו 2–2 נגד מ.ס. אשדוד. את עונת 2017/2018 פתח כשוער ראשון בקבוצה הבוגרת, אך איבד את מקומו בהרכב לאחר החתמתו של השוער גיירמו ויסקארה. בעונת 2018/2019 חזר לעמדת השוער הראשון.

מאז אוגוסט 2020, מושאל לאנורתוסיס פמגוסטה מליגת העל הקפריסאית. ב-16 באוגוסט 2022 חתם בעירוני קריית שמונה.

נבחרות ישראל
------------

לזכותו של צור ארבע הופעות בנבחרת הנוער של ישראל. בספטמבר 2018 שימש כשוער הראשון של הנבחרת הצעירה עד גיל 21, עמה שיחק עד 2021.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  רז אמיר, ‏אסף צור חתם בהפועל רעננה לחמש שנים, באתר ONE‏, 28 ביוני 2016
2. ↑  יניב טוכמן‏, אסף צור יצא לחתום באנורתוזיס פמגוסטה, באתר וואלה!‏, 9 בספטמבר 2020
**שברוטן** (בצרפתית: **Chevrotin**) היא גבינה רכה על בסיס חלב עיזים המיוצרת באזור ההיסטורי של סבויה (צרפת). מאז 2002 יש לה הסמכת כינוי מקור מבוקר (AOC).

ייצור
-----

שברוטן מיוצרת מאז המאה ה-17 למרגלות ההרים האלפיניים הצרפתיים של מחוזות Savoyard Chablais, Bauges ו- Aravis. הנוף מציב קשיים בחקלאות, עם שיפועים תלולים, אקלים לח ואדמה בשיכבה דקה המבוססת על אבן גיר התומכת בצמחייה מוגבלת. החיות המבויתות היחידות שיכולות לאכול שם הן עיזים שמסוגלות להסתובב באותו ביטחון עצמי כמו צפיר האלפים (סוג של יעל) שחיים קרוב יותר לפסגות ההרים. שברוטן עשויה מחלב עיזים מסונן אך לא מפוסטר. על מנת לייצר גבינה העומדת בקריטריונים של AOC, החלב חייב להיות מיוצר על ידי עדר של לפחות 80% עיזים מגזע אלפיני.

הגבינה היא גבינה טרייה עם תקופת התישנות קצרה בלבד. הייצור נוטה להיות תהליך ארטיזנלי בקנה מידה קטן. לכל הפחות, הגבינה צריכה לכל הפחות שלושה שבועות כדי להבשיל. זה מתרחש על מדפי עץ אורן, ובזמן ההבשלה הופכים כל גבינה ושוטפים אותה בתמלחת שלוש פעמים בשבוע. שברוטן קיבל את הכינוי מקור מבוקר (Appellation d'Origine Contrôlée) ואת הכינוי מקור מוגן (AOP) בשנת 2002.

המראה החיצוני
-------------

הגבינה לובשת צורה של גליל פחוס בקוטר 9 – 12 ס"מ ובעובי של 3 – 4.5 ס"מ. הגליל שוקל בדרך כלל 250 - 350 גרם. שברוטן כולל ציפוי דק של חום-אדמדם רך, לא שונה מהקליפה של גבינות ידועות יותר כמו מינסטר. שברוטן נראה דומה ל- רבלושון שמיוצרת באותם אזורים של סבויה, תוך שימוש בתהליכים דומים, אך מיוצרת למטה בעמקים באמצעות חלב פרה.

טעם
---

הגבינה בעלת טעם מלא עם חמיצות ארומטית המזכירה את עשבי הבר הנכללים בתזונת האביב והקיץ של עיזי ההרים. ניתן לאכול שברוטין עם לחם בארוחת הבוקר, או כחלק מטס גבינות בסוף הארוחה העיקרית. העונה הטובה ביותר שבה כדאי לאכול שברוטן היא בדרך כלל בין מאי לבין ספטמבר, כחמישה שבועות לאחר הייצור, אך ניתן ליהנות ממנה בכל עת גם בין אפריל לבין נובמבר.

במהלך חודשי החורף, העיזים מוחזקות בסככות ותזונתן על ידי חציר אינה מייצרת את הטעם העדין המבוסס על עשבים שעבורו חובבים מעריכים את השברוטן.

ראו גם
------

* רשימת גבינות
* רשימת גבינות צרפתיות AOP
* רשימת גבינות עיזים

הערות שוליים
------------

1. ↑  Dr. Catherine Donnelly (2016). *The Oxford Companion to Cheese*. Oxford University Press. pp. 163–164. ISBN 9780199330904. נבדק ב-5 בספטמבר 2019. `{{cite book}}`:  (עזרה)
2. 1 2  Avis relatif à l'approbation par la Commission européenne de la modification du cahier des charges de l'appellation d'origine protégée « Chevrotin »
**בור שומן** או **מפריד שומנים** הוא מתקן תברואתי המיועד להפרדת עודפי שומן המיוצרים בהליכים תעשייתיים שונים, במטרה למנוע פגיעה במערכת ביוב עירונית וזיהום סביבתי.

בור שומן בנפח מספר קובים

מבנה הבור ודרך פעולתו
---------------------

בור שומן נמצא בדרך כלל בתוך מיכל בגודל המותאם לכמות הנוזלים הנכנסים אל תוכו ובהתאם לנוסחאות המוגדרות בתקנות וממוקם בסמוך למערכת הניקוז, לרוב כשהוא טמון בקרקע.

אל תוך המיכל מתנקזים נוזלים עודפים מתהליכי ייצור שונים ובהם מעורבים מים ושומנים זה בזה.

בתוך המיכל שוקעים הנוזלים ובשל ההבדל במשקלם הסגולי השמן צף מעל פני המים.

אל תחתית הבור מחובר צינור עודפים המנקז את המים חזרה אל רשת הביוב ומותיר את השמן כשהוא צף מעל.

מידי תקופה או על פי התראת חיישן אלקטרוני מתבצעת שאיבה יזומה באמצעות ביובית של עודפי השומן הצפים ושטיפה של הבור משומן הנדבק בדפנותיו.

השימוש בבור שומן
----------------

השימוש בבור שומן נדרש על פי החוק בכל עסק שמשתמש בשומנים בתהליך הייצור שלו ושעשוי לפלוט אותם לתוך מערכת הביוב או לקרקע ובכלל זה: מפעלים, מוסכים ומסעדות.

גם פינוי השומן נדרש לעשות בהתאם לתקנות לאתר סילוק מורשה.

המשרד להגנת הסביבה והרשויות המקומיות מבצעים אכיפה כנגד עסקים המפירים חובה חוקית זו.

קישורים חיצוניים
----------------

* תקנות בריאות העם (תקני איכות מי קולחין וכללים לטיהור שפכים)

הערות שוליים
------------

1. ↑  הנחיות לתפעול ותחזוקה של מפריד שומנים ושמנים (עמ' 7), באתר המשרד להגנת הסביבה
2. ↑  הנחיות לתפעול ותחזוקה של מפריד שומנים ושמנים (עמ' 4), באתר המשרד להגנת הסביבה
3. ↑  הנחיות לתפעול ותחזוקה של מפריד שומנים ושמנים (עמ' 3), באתר המשרד להגנת הסביבה
4. ↑  גדי גולן, ‏אשדוד: קנסות לבעלי אולמות ומסעדות שלא יפנו שומנים, באתר גלובס, 19 ביוני 2005
**סאיי רקורדס** (מאנגלית: **Sai Records**) הוא לייבל עצמאי המנוהל על ידי הראפרים ד"ר צ'אן (אמיר כץ) ו"מוגלי" (אלמוג כץ) מבית שמש.

היסטוריה
--------

בשנת 2008 הקימו האחים אמיר ואלמוג כץ את הלייבל "סאיי רקורדס". מקור השם הוא בסאי, פיגיון יפני. השניים מופיעים גם בהרכב בעל שם זהה. קודם לכן הם היו חתומים בחברת התקליטים "תטה". בשנת 2008 הוציאו את שירם הראשון, "פרפרים", ולהיטים נוספים כמו "כמוך", "באש ובמים" ו"אש". בשנת 2009 הוציאו את השיר "חריף מדי" יחד עם איזי, את השיר "באונס" יחד עם ההרכב KYD ולהיטים נוספים כמו "בית שמש פיינסט", "כל העיניים עליי", "לאט" ו"ניצחת", המוקדש לאמא שלהם.

בשנת 2009 הוציאו את המיקסטייפ הראשון שלהם - "עין תחת עין" ובו השירים: "לא תוכל להפיל", "מכריז על מלחמה", "לא מרפה" ו"כמוך".

בשנת 2009 התארחו לעבד מחדש את השיר "אבניבי" של יזהר כהן.

בשנת 2010 פתחו את הפרויקט שלהם עם צמד המפיקים שוהם וגבריאל (עידו שוהם ואלעד גבריאל). בשנים 2010–2012 הוציאו יחד איתם את השירים "את", "סחי בלטה", "לפעמים", "בא לי בא לה בלאגן", "אם את רוסיה" ו"אם תחכי לי".

בשנת 2011 הוציאו את השיר "לב מקרח" ב-3 גרסאות: גרסת רדיו, גרסת מועדונים וגרסת היפ-הופ.

בשנים 2010–2013 הוציאו את השירים "תוצאה של מין לא מוגן", "בגללך" (עם ג'ורג' טופוריה), "עד שאת תדעי", "ראפרים בשקל" (עם כפיר צפריר), "קותי", "עוד כמה תדברו" (עם בוסקילז) ו"אחת למליון" (עם ערן וקנין).

סאיי רקורדס הוציאו את אלבום הבכורה של ד"ר צ'אן ואלבום משותף עם מוגלי. האלבומים הופקו על ידי ד"ר צ'אן.

שיתופי פעולה
------------

* איזי
* KYD
* דנידין
* אלון דה לוקו
* אבי מסיקה
* שי 360
* בוסקילז
* סמיילי
* עידו שוהם
* ערן וקנין
* ג'ורג' טופוריה
* מריו רופה
* מור אברהמי
* ימאנז
* 51%
* אבל פיסי
* צ'ה הישראלי
* שוהם וגבריאל
* אינאוט
* צביקה ברנד
* אדיר סרגה
* שאקה
* צימר טי
* פלד
* מטרו
* אורטגה
* כלא 6
* Dj Braindead

חתומים
------

* ד"ר צ'אן - בעלים ומנכ"ל הלייבל
* מוגלי - בעל הלייבל
* ג'ורג' טופוריה - ראפר מתל אביב
* סמיילי - ראפר מבית שמש, הוציא את השיר "כי בלעדי" עם ערן וקנין, את השירים "חזק באוזניים" ו"גדולים מידי" עם ד"ר צ'אן לי ושירים נוספים.
* מריו רופה - ראפר שהוציא עם סאיי רקורדס ואבל פיסי את השיר "מאמי פאגטה".
* אדיר סרגה - מפיק מוזיקלי מתל אביב

אלבומים
-------

* עין תחת עין (מיקסטייפ) - סאיי (2009)
* מציאות אחרת (אלבום) - ד"ר צ'אן (2014)
* Time 2 Kill (סט) - צביקה ברנד (2012)
* Time 2 Kill 2 (סט) - צביקה ברנד (2013)
* Time 2 Kill 3 (סט) - צביקה ברנד (2014)
* Revolution (סט) - אדיר סרגה (2014)

קישורים חיצוניים
----------------

* 
* סאיי רקורדס, ברשת החברתית פייסבוק

* סאיי רקורדס, סרטונים בערוץ היוטיוב
**P1000** (בעברית: פי 1000) הוא אתר מכירות ישראלי העוסק במסחר של מוצרי צריכה שונים.

הקמת האתר
---------

האתר פי 1000 הושק, בהשקעה ראשונית של כ-8 מיליון דולר, ביולי 2000 והוא אחד מאתרי המכירות הראשונים בישראל. הוא הוקם על ידי חברת "אינטרנט זהב", במטרה להוות "קניון וירטואלי", כאשר בתחילה שימש כפלטפורמת מסחר עבור החברה, וכן עבור MSN ישראל.
עם הזמן, ולאור השינוי בהרגלי הצריכה והגידול הקבוע במכירות דרך רשת האינטרנט, הפך פי 1000 לאחד מאתרי המסחר הבולטים בישראל, בעיקר בתחום מוצרי החשמל הביתיים.

בעלות
-----

האתר הוקם על ידי חברה פרטית בשם "גולד טרייד", שהייתה בבעלות אינטרנט זהב (50.1%), סופר פארם (20%) בנק הפועלים (10%), ישראכרט (10%) ויורוקום (9.9%). בשנת 2004 רכשה חברת אינטרנט זהב את מלוא הבעלות בחברה

האתר נרכש על ידי רשת מוצרי החשמל "בסט ביי", שהייתה בבעלות משותפת של קבוצת פישמן וחברת ניופאן בנובמבר 2010. במאי 2011 רכשה חברת ניופאן את יבואנית ומשווקת מוצרי החשמל "מיני ליין", בעלת רשת א.ל.מ. ורשות ההגבלים העסקיים דרשה שניופאן תמכור את חלקה ברשת "בסט ביי" כתנאי לאישור העסקה. בסוף 2012 נקלעה "בסט ביי" לקשיים ובהמשך נסגרה ואתר "P1000" עבר לבעלות קבוצת "מיני ליין".

פעילות האתר
-----------

האתר מציע ללקוחות, קבועים ומזדמנים, למעלה מ-10,000 מוצרי צריכה שונים המחולקים על פי קטגוריות, בהתאם לסוג, למחיר וליצרן. במרוצת השנים צורפו לאתר גם מוצרים ושירותים נוספים כמו רכבי 0 ק"מ או שירותי תיירות ונופש. 
האתר משלב מוקד הזמנות ומחלקת שירות לקוחות, ובסך הכל מתחילת פעילותו של האתר הוא שירת למעלה שני מיליון לקוחות, מרביתם לקוחות חוזרים. בנוסף, מחזיק האתר במרכז לוגיסטי עבור מוצרים קטנים ומוצרים שנחשבים Best Sellers לטובת איסוף מהיר יותר של המוצרים.

בעבר הפעיל האתר גם את האתר למכירת ספרים "דיבוק" (dbook) החל מ-2001 ועד שנמכר ב-2003. ואתר למכירת אופנה, בשיתוף רשת חנויות האופנה "ראש אינדיאני", שנסגרה ב-2003.

שיתופי פעולה
------------

פי 1000 מקיים שיתופי פעולה מסחריים עם אתר CARBUY לרכישת רכבי 0 ק"מ, עם מועדון הצרכנות משק-שופס מקבוצת משקארד ועם חברות התיירות והנופש "קל תיירות" ו"גוליבר".

קישורים חיצוניים
----------------

* אתר האינטרנט הרשמי של P1000

* P1000, ברשת החברתית פייסבוק

הערות שוליים
------------

1. 1 2  התחממות במלחמה על הסחר האלקטרוני: וואלה ואינטרנט זהב מקימות בנפרד קניונים וירטואליים, באתר גלובס, 16 ביולי 2000
2. ↑  אתרי הקניות הטובים בישראל, באתר ‏מאקו‏, 5 בספטמבר 2009
3. ↑  אינטרנט זהב השתלטה על החברה המפעילה את אתר המסחר האלקטרוני P1000, באתר TheMarker‏, 13 בנובמבר 2010
4. ↑  נועה פרג , ‏בסט ביי רכשה את אתר הסחר המקוון P1000 מידי אינטרנט זהב, באתר גלובס, 8 בנובמבר 2010
5. ↑  נאביב לוי, ‏האקזיט המחשמל של יצחק פורת: מוכר השליטה במיני ליין ב-216 מ' ש', באתר גלובס, 8 במאי 2011
6. ↑  אתר למנויים בלבד גבריאלה דוידוביץ'-ויסברג, מוצרי החשמל הנמכרים באינטרנט זולים בעד 25% מברשתות הגדולות, באתר TheMarker‏, 24 בדצמבר 2013
7. ↑  dbook עוברת לבעלותה של גולד טרייד בעיסקת החלפת מניות, באתר TheMarker‏, 28 בפברואר 2001  
גלית ימיני, דיבוק ברשת, באתר הארץ, 16 במרץ 2005
8. ↑  גולד טרייד ורשת חנויות האופנה ראש אינדיאני חתמו על שת"פ, באתר TheMarker‏, 18 בספטמבר 2000  
אסף ברגרפרוינד, עובדי ראש אינדיאיני ביקשו מביהמ"ש לפרק את החברה, באתר TheMarker‏, 15 במאי 2003
מחוז **לוורו** (באנגלית, בסוואהילי: **Luwero**, **Luweero**) הוא אחד ממחוזותיו האדמיניסטרטיביים של האזור המרכזי במדינת אוגנדה. בדומה למחוזות נוספים במדינה, המחוז נקרא על שם העיר הראשית שלו, לוורו.

מיקום
-----

המחוז גובל במחוז נאקאסונגולה מצפון, במחוז קאיונגה ממזרח במחוז מוקונו מדרום מזרח, במחוז וואקיסו מדרום ובמחוז נאקאסאקה ממערב. מטה המחוז יושב בעיר הבירה של המחוז. עיר הבירה והעיר הגדולה של המחוז היא לוורו.

רקע כללי
--------

בין 1981 ל-1986, נערכה במחוז מלחמת גרילה בין צבא אוגנדה ובין קבוצות מורדים בשם 'צבא ההתנגדות הלאומי' (כיום: 'תנועת ההתנגדות הלאומית'). את נזקי המלחמה ניתן לראות במחוז עד היום, מבחינת כלכלה, ממשל ותשתיות. 

בתחילה היה המחוז חלק ממחוז בשם מזרח מנגו. בשנת 1974, מחוז מזרח מנגו התפצל למחוזות לוורו ומוקונו. בשנת 2005 התפצלו מהמחוז שתי מחוזות נוספים שנקראים בורולי ונקאסקה.

כלכלה
-----

בדומה לשאר המדינה, רוב כלכלת המחוז נשענת על חקלאות. הגידולים במחוז הם בננות, תפוחי אדמה, דבש, פירות, קסאווה, ותירס.

אוכלוסייה
---------

קצב גידול האוכלוסייה הוא 4.3% בשנה. כ-80% מתושבי המחוז גרים באזורים כפריים.

| שנה | אומדן אוכלוסייה |
| --- | --- |
| 1991 | 255,390 |
| 2002 | 341,317 |
| 2014 | 456,958 |

קישורים חיצוניים
----------------

* 

* אתר האינטרנט הרשמי של לוורו
* מחוז לוורו, מדריך התיירות של אוגנדה

הערות שוליים
------------

1. ↑  Administration | Luwero District, www.luwero.go.ug (באנגלית) (ארכיון)
2. ↑  Overview | Luwero District, www.luwero.go.ug (באנגלית)
3. ↑  Luwero District | Uganda Travel Guide (באנגלית)
4. ↑  Luwero (District, Uganda) - Population Statistics, Charts, Map and Location, www.citypopulation.de (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007567427705171
* LCCN: n89252363
* MusicBrainz: e7864781-21bc-41df-ab65-4441ea9a9d1f
* VIAF: 144371103
* WorldCat (עם VIAF): 144371103

 |
מחוז **בוטמבלה** (באנגלית, בסוואהילי: **Butambala**) הוא אחד ממחוזותיו האדמיניסטרטיביים של האזור המרכזי במדינת אוגנדה.

רקע כללי
--------

### היסטוריה

במקור נחשב המחוז לחלק ממחוז מפיגי. ב-1 ביולי 2010, התפצל המחוז והפך למחוז עצמאי, כחלק מתוכנית ממשלתית להקטין את המחוזות במדינה, ובכך יועברו הכספים גם לעיירות הקטנות, ולא יישארו בידיי הערים הגדולות במחוז, כפי שקרה עד אז. עוד לפני כן היה המחוז נפה בממלכת בוגנדה.

### גאוגרפיה

המחוז גובל במחוז מיטיאנה מצפון מזרח, במחוז מפיגי מדרום מזרח, במחוז קלונגו מדרום מערב ובמחוז גומבה מצפון מערב. מטה המחוז יושב בעיר הבירה של המחוז. עיר הבירה והעיר הגדולה של המחוז היא גומבה.

### דמוגרפיה

קצב גידול האוכלוסייה הוא 1.15% בשנה. כ-85% מתושבי המחוז גרים באזורים כפריים.

| שנה | אומדן אוכלוסייה |
| --- | --- |
| 1991 | 74,100 |
| 2002 | 86,800 |
| 2012 | 99,400 |

קישורים חיצוניים
----------------

* 

* אתר האינטרנט הרשמי של בוטמבלה

הערות שוליים
------------

1. ↑  Butambala District Hazard, Risk and Vulnerability Profile (באנגלית)
2. ↑  Population & Culture | Butambala District, www.butambala.go.ug (באנגלית)
3. ↑  Buikwe (District, Uganda) - Population Statistics, Charts, Map and Location, www.citypopulation.de (באנגלית)
נשות המחוז סוחבות פחם לשימוש ביתי מהכבשן
מחוז **בובומה** (באנגלית, בסוואהילי: **Buvuma**) הוא אחד ממחוזותיו האדמיניסטרטיביים של האזור המרכזי במדינת אוגנדה.

רקע כללי
--------

### היסטוריה

במקור נחשב המחוז לחלק ממחוז מוקונו. ב-1 ביולי 2010, התפצל המחוז והפך למחוז עצמאי, כחלק מתוכנית ממשלתית להקטין את המחוזות במדינה, ובכך יועברו הכספים גם לעיירות הקטנות, ולא יישארו בידיי הערים הגדולות במחוז, כפי שקרה עד אז. מחוז בובומה הוא ארכיפלג בצפון אגם ויקטוריה. הארכיפלג מונה 52 איים.

בשפת המקומיים, לוגנדה, משמעות השם היא "התעללות". שם זה ניתן למקום בראשית המאה ה-18, בתקופת שלטונו של קבקה קיווה על ממלכת בוגנדה.

בעת ביקור של המלך במחוז, קרא לעברו אחד התושבים "האם האיש עם השיניים הבולטות הוא המלך?". פמליית המלך נעלבה בשמו, ומאז החל הממשל להפלות לרעה את תושבי המחוז.

כדי לשמור על זהותם, המציאו תושבי המחוז שפה עצמאית בשם לווומה, שהיא ערבוב של השפות המקומיות לוגנדה וסוגה.

בראשית המאה ה-19, התפשטה במחוז מחלת השינה על ידי זבוב הצה צה. המגפה הותירה נזק רב, ומותארת כמגפה שהותירה אחריה רק ציפורים וזוחלים.

### גאוגרפיה

המחוז גובל במחוז ג'ינג'ה מצפון, במחוז מאיוגה ממזרח, ברפובליקה המאוחדת של טנזניה מדרום במחוז בוויקווה מצפון מערב. מטה המחוז יושב בעיר הבירה של המחוז. עיר הבירה והעיר הגדולה של המחוז היא קיטאמילו.

### כלכלה

שטח המחוז עשיר במשאבי טבע כגון נחושת, קובלט ואבן גיר.

ענפי הכלכלה המרכזיים במחוז הם דיג, שבו תלויים רוב תושבי המחוז, וכעת נמצא בבעיה עקב דיג יתר, תיירות, חטיבת עצים, וייצור פחם. בנוסף רבים מתושבי המחוז עוסקים בחקלאות לצרכים עצמיים. במחוז יש 26 יערות, שנכחדים עקב כריתת עצים ושריפת יערות לטובת ייצור הפחם.

### דמוגרפיה

קצב גידול האוכלוסייה הוא 6.36% בשנה. כ-90% מתושבי המחוז גרים באזורים כפריים.

| שנה | אומדן אוכלוסייה |
| --- | --- |
| 1991 | 250,500 |
| 2002 | 329,900 |
| 2014 | 422,800 |

קישורים חיצוניים
----------------

* 

* אתר האינטרנט הרשמי של בובומה

הערות שוליים
------------

1. ↑  Buvuma District|Hazard, Risk and Vulnerability Profile (באנגלית)
2. ↑  Buvuma the united states of Uganda, web.archive.org, ‏2014-05-15 (באנגלית)
3. ↑  Welcome to Buvuma District | BUVUMA DISTRICT, www.buvuma.go.ug (באנגלית)
4. ↑  Islanders told to end relying on fishing, web.archive.org, ‏2014-05-15 (באנגלית)
5. ↑  Buvuma (District, Uganda) - Population Statistics, Charts, Map and Location, www.citypopulation.de (באנגלית)
**נער עם סל פירות** (באיטלקית: **Fanciullo con canestro di frutta**) הוא ציור משנת 1593 לערך, של אמן הבארוק האיטלקי קאראווג'ו, המוצג כיום בגלריה בורגזה שברומא.

היצירה צוירה זמן קצר לאחר הגעתו של קאראווג'ו לרומא ממילאנו. הדוגמן שדגמן עבורו היה ידידו הטוב, הצייר הסיציליאני מריו מיניטי, שהיה באותה עת בן 16. ציור זה, שהיה חלק מאוספו של ג'וזפה צ'זרי, נרכש על ידי הקרדינל שיפיונה בורגזה בשנת 1607.

המועד המדויק של ציור התמונה אינו ידוע, אולם המומחים סבורים שהיצירה קדמה לציורים נוספים בהם מופיע מיניטי, כגון "מגיד העתידות", ו"המרמים במשחק הקלפים". אלה האחרונים צוירו בשנת 1594.

היצירה היא יצירה גנרית, שנועדה להראות את יכולתו של האמן להציג מרקמים וצבעים שונים - החל מעורו של הנער וקליפת האפרסק, דרך בדי הגלימה ועד לנצרי הסלסלה.

הצל ברקע התמונה הוא כנראה צלו של קאראווג'ו עצמו, ושל בד הציור. הפירות צוירו בצורה יוצאת דופן באיכותה, ובסלסלה סוגי פירות רבים על מנת להראות את יכולות האמן. ניתן לראות בסל אפרסק בשל, ארבעה אשכולות ענבים (שנים שחורים, אחד אדום, ואחד "לבן"), רימון פרוס, ארבע תאנים - שתים שחורות ושתים ירוקות, שלושה תפוחים בשלים - שנים אדומים ואחד צהוב, ושני ענפים עם אגסים.
עלי הפירות מעידים על מחלות שונות של עצי פרי - והדבר מדגים את יכולתו של קאראווג'ו לצייר בצורה ריאליסטית את האובייקט מולו, מבלי לייפות אותו ולהפכו לאידיאלי.

היצירה ייחודית גם במיניות המופגנת של מיניטי - כתפיו החשופות ותנוחת הצוואר מאפיינים ציורים נשיים בתקופת הבארוק ולא ציורים של גברים.

קישורים חיצוניים
----------------

ויקישיתוף מדיה וקבצים בנושא **נער עם סל פירות** בוויקישיתוף
* מאמרו של פרופסור ג'ולס ג'ניק על הפירות בציוריו של קאראוואג'ו.

| קאראווג'ו |
| --- |
| יצירותיו | ארוחת ערב באמאוס • בכחוס • בכחוס החולה • דוד עם ראשו של גוליית • הירונימוס הקדוש כותב • יהודית והולופרנס • מאסרו של ישו • מגדת העתידות • מדוזה • המדונה של עולי הרגל • המוזיקאים • המרמים במשחק הקלפים • נער עם סל פירות • נער הננשך על ידי לטאה • סלסלת פירות • עקדת יצחק • עריפת ראשו של יוחנן המטביל • שבעת מעשי החסד • שלומית עם ראש יוחנן המטביל (לונדון) |  |
| ראו גם | בארוק • גלריה בורגזה • גלריית אופיצי |
**כריסטיאן קרַאוּק ואן אַדריכֶם** (בהולנדית: **Christian Kruik van Adrichem**; בלטינית: **Christianus Crucius Adrichomius**, **אדריכומיוס**;‏ 1533–1585) היה קרטוגרף ותאולוג. נולד בדלפט שבהולנד וחי רוב חייו בגרמניה. ספרו *Theatrum Terrae Sanctae et Biblicarum Historiarum* ("זירת ארץ הקודש וסיפורי התנ"ך"; ראה אור בקלן ב-1590) היה בתקופתו המחקר היסודי ביותר בגאוגרפיה של ארץ ישראל. הספר כלל מפה גדולה של ארץ ישראל, 10 מפות קטנות ואיורים רבים המתארים את נחלות שנים עשר שבטי ישראל, ערי המקלט וערי הלויים, העיר ירושלים, כיבושי יהושע בן נון, מסעות האבות ועוד. הספר כולל לקסיקון של כ-300 אתרים בירושלים וסביבתה, הקשורים לסיפורי המקרא וחיי ישו, יוחנן המטביל והשליחים וכרונולוגיה מאדם הראשון ועד ישו.

ואן אדריכם היה בנו של איש דת קתולי שהוגלה מהולנד הפרוטסטנטית. את ידיעותיו שאב מלימוד מעמיק וקפדני של התנ"ך והברית החדשה, כתבי יוספוס פלביוס ועולי רגל קדומים לארץ ישראל.

בין יתר ספריו חיבור אנטי-פרוטסטנטי חריף ("האנטיכריסט", נוסף כנספח לספרו הגדול) ו-*Vita Jesu Christi* ("חיי ישוע"; אנטוורפן, 1578).

לקריאה נוספת
------------

* הרמן מ"צ מאייר, **ארץ ישראל במפות עתיקות**, ירושלים 1961, עמ' 26

קישורים חיצוניים
----------------

ויקישיתוף מדיה וקבצים בנושא **כריסטיאן קראוק ואן אדריכם** בוויקישיתוף
* ערך באנציקלופדיה הקתולית
* שלוש מפות של ירושלים, סרטון באתר החינוך של הספרייה הלאומית

הערות שוליים
------------

1. ↑  מפת ארץ ישראל מספרו של אדריכם, 1590. אוסף המפות ע"ש ערן לאור, הספרייה הלאומית
2. ↑  מפות נחלות השבטים, אדריכם, 1590, אוסף המפות ע"ש ערן לאור, הספרייה הלאומית
3. ↑  מפת ירושלים, 1584, 1590. מאוסף המפות ע"ש ערן לאור, הספרייה הלאומית
4. ↑  תיאור הספר
5. ↑  הספר באתר מכירות בפילדלפיה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007507949205171
* BIBSYS: 1036762
* BNE: XX821280
* BnF: cb15327340j (data)
* BPN: 14414730
* CANTIC: a10639962
* CiNii: DA02148126
* GND: 124857701
* ISNI: 0000 0001 1026 2344
* LCCN: n85196931
* NKC: mzk2005290009
* NTA: 074701061
* RERO: 02-A002909536
* SELIBR: 274198
* SUDOC: 077740866
* ULAN: 500480945
* VcBA: 495/29586
* VIAF: 47065697
* WorldCat: lccn-n85196931

 |
**ארונס אהרון גרשביץ' בוגוליובוב** (בלטבית: **Ārons Bogoļubovs**, ברוסית: **Арон Гершевич Боголюбов**; ‏ נולד ב-30 בדצמבר 1938) הוא ג'ודוקא יהודי-לטבי, שהתחרה עבור ברית המועצות. זוכה מדליית ארד אולימפית (טוקיו 1964) ופעמיים ברציפות אלוף אירופה (1963 ו-1964). הוא 3 פעמים אלוף ברית המועצות בסמבו (1958, 1963 ו-1964).

ביוגרפיה
--------

בוגוליובוב נולד בלנינגרד. הוא אחיין של המשורר יוסף אטקין (אנ'). הוא החל להתאמן בסמבו בשנת 1952 בהדרכתו של וסילייב והתאמן בקבוצת דינמו ריגה.

באליפות ברית המועצות שנערכה בשנת 1958 זכה לראשונה במדליית זהב בסמבו. הוא החמיץ את אליפות אירופה הראשונה שנערכה בשנת 1962 בשל מחלה.

### אלוף אירופה

באליפות אירופה שנערכה בשנת 1963 זכה לראשונה במדליית זהב ושנה לאחר מכן הגן על תוארו.

### מדליית ארד אולימפית

באולימפיאדת טוקיו (1964) נערכו לראשונה תחרויות ג'ודו במשחקים האולימפיים והוא זכה במדליית ארד.

הוא פרש מספורט תחרותי בשנת 1966 והחל לאמן. הוא אימן בלנינגרד ובאותה העת אימן את ולדימיר פוטין, לימים נשיא רוסיה.

משנת 1995 מתגורר בוגוליובוב בהמבורג, גרמניה.

קישורים חיצוניים
----------------

* אהרון בוגוליובוב, באתר olympedia.org
* אהרון בוגוליובוב, באתר איגוד הג'ודו העולמי
* אהרון בוגוליובוב, באתר JudoInside.com
* Арон Боголюбов – наши в Гамбурге (ברוסית)

הערות שוליים
------------

1. ↑  רק בשנת 1973 נערכה לראשונה אליפות ברית המועצות בג'ודו
רבי **חיים אריה כהנא** (? - כ"ט בשבט ה'תרע"ז 1917) – דיין בסיגט ומחבר הספר "דברי גאונים".

מצבתו של הרב חיים אריה כהנא (מימין), ולידו מצבתם של בני משפחתו, ב"אוהל הכהנים" בבית העלמין היהודי בסיגט

ביוגרפיה
--------

נולד בסיגט להרב יחיאל צבי כהנא. למד אצל רב העיר האדמו"ר רבי יקותיאל יהודה טייטלבוים (הייטב לב). נישא לבתו של ר' צבי רב העיר דלאטין בגליציה. 

רבו מינהו לדיין בעיר. היה בעל ספריה גדולה ובה ספרים נדירים מחכמי הספרדים. 

נודע על שם ספרו "דברי גאונים" ובו דן בכללים בדברי התלמוד וההלכה בענייני חושן משפט. בספרו זה שיקע מדברי חכמי הספרדים שראה בספרים שהיו מצויים בספרייתו. על ספרו זה קיבל הסכמות נלהבות מרבו ה"ייטב לב", מהמהר"ם שיק, ר' יוסף שאול נתנזון מלבוב, ר' שלמה גאנצפריד ועוד. ספר זה נדפס בימי חייו שלוש פעמים (אונגוואר תר"ל, סיגט תרס"א, סיגט תרע"א), ומספר פעמים לאחר מכן. 

מילדיו – ר' נחמן כהנא רב העיירה ספינקא ומחבר ספר ההלכה "ארחות חיים". 

נפטר בכ"ט בשבט תרע"ז. נקבר בבית העלמין היהודי בסיגט בצמוד לקבר אבי סבו, רבי יהודה כהנא הלר.

קישורים חיצוניים
----------------

* ר' חיים אריה כהנא, **דברי גאונים**, מהדורת אונגוואר, תר"ל, באתר היברובוקס
* ר' חיים אריה כהנא, **דברי גאונים**, מהדורת סיגט, תרס"א, באתר היברובוקס
* ר' חיים אריה כהנא, **דברי גאונים**, מהדורת ירושלים, תש"ל, באתר היברובוקס

הערות שוליים
------------

1. ↑  בנו של הרב יוסף מרדכי בן רבי יהודה כהנא הלר מסיגט

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301352305171
* VIAF: 14664682
* WorldCat (עם VIAF): 14664682

 |
**תולעת גינאה** או **דרקונקולוס** (שם מדעי: *Dracunculus medinensis*), היא תולעת טפילית הגורמת למחלה זיהומית המדבקת בשתיית מים מזוהמים. תולעת גינאה היא הנמטודה המזיקה לאדם הארוכה ביותר - התולעת הנקבה גדלה עד לאורך של 80 ס"מ (הזכר מגיע לאורך של כ-4 ס"מ בלבד).

מחזור החיים
-----------

במים המזוהמים נמצאים שטרגלים (סוגי סרטנים זעירים) המודבקים בלרווה של הטפיל. לאחר שתיית מים אלו, השטרגל מת ולקיבה משתחררת הלרווה בשלב 3 שלה וחודרת דרך קיר המעי לחלל הבטן.
לאחר הגעה לבגרות, הזכרים מתים בעוד הנקבות הבוגרות נודדות דרך רקמות הגוף לאזור העור, לרוב מתחת לברכיים. כשנה לאחר ההדבקה יוצרות התולעים נפיחויות ופצעים מכאיבים בעור. כאשר המאכסן מחפש הקלה לכאב בהשריית הרגליים במים, יוצאות התולעים ומשחררות לרוות בשלב 1 למים, שבתורן נבלעות על ידי שטרגליים.
היציאה מהגוף יכולה להתרחש גם מאזורים אחרים בגוף.

המחלה
-----

### אפידמיולוגיה

המחלה היא ייחודית לאדם. ההדבקה נעשית על ידי שתיית מים עומדים ומזוהמים בטפיל. לעיתים רחוקות מתרחשת הדבקות על ידי אכילת דג המאכסן את הטפיל. התולעת נמצאת באגמים באפריקה ובהודו.

### פתולוגיה

נקבות התולעים יוצרות תגובה אלרגית הגורמת לכאב חזק, פריחה, בחילה, שלשול סחרחורת ובצקת מקומית. לאחר בקיעת העור נרגעת האלרגיה אך נוצרים פצעים כואבים. החלמה מלאה מתאפשרת רק לאחר הסרת התולעים. מוות של התולעת במפרקים יכול לגרום לדלקת מפרקים ושיתוק עמוד השדרה.
לעיתים קרובות נגרמת הדבקה בקטריאלית שניונית.

### טיפול ומניעה

לא קיים חיסון כנגד הדבקות אך ניתן למנוע אותה באמצעות סינון מי השתייה (למשל על ידי בד צפוף) או טיהורם (למשל על ידי הרתחה או חומר כימי), וחינוך אנשים הנושאים את המחלה להימנע מכניסה למים כל עוד הם חולים בה. קווים מנחים להתנהגות מונעת נכתבו ב-1986 במטרה לחסל את הטפיל, בזמן שהיו 3.5 מיליון חולים ב-20 מדינות, ו-120 מיליון איש בסיכון. ב-2008 דווחו רק על 5,000 מקרים, ומספר המקרים המדווח ממשיך לרדת בכל שנה עד שבשנת 2022 דווחו 13 מקרים בלבד. 
הטיפול המסורתי בתולעת הוא שליפתה על ידי כריכתה על מקל. לחלופין ניתן להוציא את התולעת על ידי ניתוח אם התולעת כולה נמצאת בקרבת העור. תרופות יכולות להקל על הסימפטומים בלבד.

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.

קישורים חיצוניים
----------------

ויקישיתוף מדיה וקבצים בנושא **תולעת גינאה** בוויקישיתוף
* תולעת גינאה, באתר NCBI (באנגלית)
* תולעת גינאה, באתר האנציקלופדיה של החיים (באנגלית)
* תולעת גינאה, באתר GBIF (באנגלית)
* תולעת גינאה, באתר אנציקלופדיה בריטניקה (באנגלית)
**מיי ג'ו-אאו** (במנדרינית: **梅汝璈**;‏ 7 בנובמבר 1904 – 23 באפריל 1973) היה משפטן, פרופסור, פוליטיקאי וסופר סיני. שימש כנציג הרפובליקה הסינית במהלך בית הדין הבינלאומי הצבאי למזרח הרחוק.

ביוגרפיה
--------

### חינוך

מיי נולד בנאנצ'אנג, במחוז ג'יאנגשי במזרח סין. בגיל 12 התקבל ג'ו-אאו לבית ספר במה שהוא כיום אוניברסיטת צינגהואה, ועבר מננצ'אנג לבייג'ינג בחיפוש אחר השכלה טובה. לאחר שסיים את לימודיו, קיבל סיוע כספי ללימודים באוניברסיטת סטנפורד בקליפורניה וסיים תואר ראשון באמנויות ליברליות בשנת 1926. בהיותו שם, נבחר לחבר בחברת פי בטא קפא. מאוחר יותר מיי קיבל תואר דוקטור למשפטים מאוניברסיטת שיקגו בשנת 1928. לאחר שבילה שנה בטיולים ברחבי אירופה, חזר מיי לסין בשנת 1929.

הוא שימש כפרופסור למשפטים באוניברסיטת ננקאי ובאוניברסיטת פודן, כיועץ משפטי למשרד הפנים של הממשלה הלאומנית, וכחבר ביואן המחוקק.

מיי ג'ו-אאו (במרכז) וני ג'נגיו
### משפט טוקיו

בשנים 1946–1948, היה מיי הנציג הסיני לבית הדין הצבאי הבינלאומי למזרח הרחוק. הוא השתתף במשפטים של פושעי מלחמה יפניים זמן קצר לאחר מלחמת העולם השנייה. מיי גולם על ידי דמיאן לאו בסרט הסיני **משפט טוקיו** (2006) ועל ידי דייוויד צה בסדרה היפנית מבית NHK, **משפט טוקיו** (2016).

### הרפובליקה העממית

מיי חזר לסין לאחר משפט טוקיו. הוא תמך בקומוניסטים של מאו דזה-דונג ושימש כחבר ועידת הייעוץ הפוליטי של העם הסיני, יועץ מיוחד למשרד החוץ, מנכ"ל המכון לענייני חוץ של העם הסיני וחבר בסניף הסיני של המועצה לשלום. עם זאת, הוא נרדף על ידי הרשויות במהלך מהפכת התרבות.

לקריאה נוספת
------------

* "China and the Rule of Law." *Pacific Affairs,* Vol. 5, No. 10. (Oct. 1932), pp. 863–872 (זמין דרך JSTOR)

קישורים חיצוניים
----------------

ויקישיתוף מדיה וקבצים בנושא **מיי ג'ו-אאו** בוויקישיתוף

הערות שוליים
------------

1. ↑
2. 1 2  Mei Ju-ao at Tsinghua (אורכב 22.12.2014 בארכיון Wayback Machine), Tsinghua University
3. ↑

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 1581514959615
* CiNii: DA18120545
* GND: 1184301751
* ISNI: 0000 0000 6401 7152
* LCCN: no93016217
* NLA: 36676539
* NLK: KAC202002253
* NTA: 413587576
* RERO: 02-A027407149
* SUDOC: 234712988
* Trove: 1387439
* VIAF: 48798634
* WorldCat: viaf-112148207921900342523

 |
**מירקו ברגמסטו** (באיטלקית: **Mirco Bergamasco**; נולד ב-23 בפברואר 1983) הוא שחקן רוגבי איטלקי.

קריירה
------

בין השנים 2001–2016, שיחק ברגמסטו ברוגבי יוניון (אנ'). בין השנים 2001–2003, שיחק בקבוצת Petrarca Rugby (אנ') האיטלקית. בין השנים 2003–2010, שיחק בקבוצה הצרפתית Stade Français (אנ'). בין השנים 2010–2013, שיחק בקבוצה הצרפתית Racing 92 (אנ'). בין השנים 2013–2014, חזר לשחק באיטליה עם קבוצת Rugby Rovigo Delta (אנ'). בין השנים 2014–2016, שיחק בקבוצת Zebre (אנ'). בשנת 2016, עבר לשחק בקבוצת הרוגבי האמריקאית Sacramento Express (אנ'). 

בין השנים 2002–2012, ברגמסטו השתתף ב-89 משחקים בנבחרת איטליה ברוגבי יוניון (אנ'), שמונה משחקים מתוכם במסגרת גביע העולם ברוגבי ו-48 משחקים מתוכם במסגרת אליפות שש האומות (אנ'). 

בשנת 2016, החל לשחק בקבוצת Saluzzo Roosters (אנ') האיטלקית בליגת הרוגבי (אנ'). באותה השנה החל להיות חבר נבחרת איטליה בליגת הרוגבי (אנ') ושיחק במשחקי גביע העולם נגד נבחרת ווילס וסרביה ולבנון.

ברגמסטו משחק בעמדת הקשר או הכנף. משום שבמהלך הקריירה שלו שיחק גם ברוגבי יוניון וגם בליגת הרוגבי, ברגמסטו נכלל ברשימת ה-dual-code rugby international (אנ').

חיים אישיים
-----------

ברגמסטו נולד בפדובה, איטליה וגדל במשפחה של שחקני רוגבי. אביו, ארטורו ברגמסטו (אנ'), הוא שחקן רוגבי וכך גם אחיו הבכור, מאורו ברגמסטו (אנ'). בשנת 2011, נישא לאשת התקשורת והשחקנית הצרפתייה-איראנית, ספטי אטי (Safavi Ati). בין השנים 2012–2013, אימץ אורח חיים טבעוני. לדבריו, הטבעונות עבורו היא פילוסופיה ודרך חיים, והוא נוהג להופיע בקמפיינים ובכנסים לקידום טבעונות וזכויות בעלי חיים. כמו כן, הוא ואשתו הם הבעלים של מסעדה טבעונית בפדובה ששמה 'Doody'z'. דיגמן ביחד עם אחיו למעצב האופנה, ג'ורג'ו ארמני. בשנת 2004, הופיע על שער לוח השנה של Dieux du Stade (אנ'). בשנת 2007, הופיע ביחד עם אחיו על עטיפת משחק המחשב Rugby 08 (אנ') (במהדורה האיטלקית) של EA Sports.

קישורים חיצוניים
----------------

ויקישיתוף מדיה וקבצים בנושא **מירקו ברגמסטו** בוויקישיתוף
* מירקו ברגמסטו, ברשת החברתית פייסבוק
* מירקו ברגמסטו, ברשת החברתית אקס (טוויטר)
* מירקו ברגמסטו, ברשת החברתית אינסטגרם

* YOU DON'T KNOW ME: MIRCO BERGAMASCO - Rugby League World Cup
* MIRCO BERGAMASCOItaly - ESPN
* Naked Mirco Bergamasco Takes Flight in Racy New PETA Ad - PETA UK, 2017

הערות שוליים
------------

1. ↑  MIRCO BERGAMASCOItaly - ESPN
2. ↑  10 Famous Vegan Athletes You Probably Didn’t Know Were Vegan, phytomaniac
3. ↑   Naked Mirco Bergamasco Takes Flight in Racy New PETA Ad - PETA UK, 2017
4. ↑   Puoi essere vegano e in ottima forma, LAV onlus
5. ↑  Mirco Bergamasco "Io vegan consapevole, non tornerei indietro"
6. ↑  Green machines: the superstar athletes you never knew were vegan, The Telegraph
7. ↑  #Atribute to the body, armani.com
8. ↑  Dieux du stade 2004, runraid.fr
9. ↑  Rugby 08, gamestorm.it

|  |  |
| --- | --- |
| בקרת זהויות עריכת הנתון בוויקינתונים | 
* ICCU: UBOV186810
* ISNI: 0000 0001 1854 1807
* LCCN: no2011044584
* VIAF: 169695348
* WorldCat: lccn-no2011044584

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מירקו ברגמסטו"**.
**גן בירה במינכן** (בגרמנית: **Münchner Biergarten** ) הוא ציור מאת מקס ליברמן, המוצג במוזיאון פינקוטק החדש במינכן.

רקע כללי
--------

הציור הושלם בשנת 1884 בטכניקה של שמן על עץ ובמידות של 95X68.5 ס"מ. הוא מייצג את התקופה המודרנית בעבודתו של ליברמן ובעיקר עבודותיו שלאחר שנת 1900, אשר שמה דגש על תיאורי החיים העירוניים והחיפוש אחרי התרגעות ושלווה בחיק הטבע. הציור משקף את דרך הבילוי המועדפת על בני העיר בתקופה זו, ישיבה בחיק הטבע העירוני ומבלי לעשות דבר.

הציור גן בירה במינכן כולל בתוכו מאפיינים רבים במכלול יצירתו של מקס ליברמן אשר ראה בחיק הטבע ובני אדם בתוכו, את גן העדן. ליברמן מצא רבים מהרעיונות ליצירתו בפארקים, בגנים ובמקומות בילוי. הוא הרבה לעשות שימוש בטכניקה ייחודית של "אור מבוים" דרך חופת עצים או קורות, ליצירת כתמי שמש המאפיינים את עבודותיו.

היצירה
------

בציור ניתן להבחין ב"גן בירה" עמוס מבקרים במינכן, ככל הנראה זהו גן הבירה המפורסם של מבשלת אוגוסטינר. בצל העצים יושבים גברים ונשים רבים בני מעמדות חברתיים שונים. בחזית הציור שטח פתוח שבו משחקות שתי ילדות, במרכזו שולחנות עמוסים במבלים, ובעומק הציור תזמורת מנגנת על במה ובגבה מבנה עץ.

המבט הכללי עמוס בפרטים רבים של בני אדם ובציבעוניות המודגשת באמצעות אור השמש החודר מבעד לענפי העצים העבותים במתווה של "כתמים". טכניקה זו אופיינית מאוד בעבודותיו של ליברמן. כתמי השמש הבהירים על גבי החול הצהבהב עומדים בניגודיות לציבעוניות שבבגדי הקהל היושב באזור חשוך יותר בצל העצים. הדמויות בקהל מובחנות מאוד אלה מאלה, באמצעות הקפדה פרטנית ומדוקדקת של פירטי הלבוש והתנוחה הגופנית שבה הם ניצבים, המאפשרת אף הבחנה של מעמדם החברתי.

התיזמורת בעורף התמונה אינה אופיינית לגני הבירה במינכן שבהן נאסרה השמעת מוזיקה והגשת ארוחות, ומקורה בדמיונו של האמן, וכך גם הכיסאות המתקפלים עליהם יושבים חלק מן האורחים הדומים לאלה שניצבו בסטודיו של ליברמן, לעומת הכיסאות הישרים האופיינים.

מצב הרוח העולה מן התמונה הוא של אחר צהריים שימשי ונעים, שבו בני אדם רבים, אשר אין ביניהם קשרים חברתיים או מקצועיים יושבים בנינוחות תוך שיחה, שתייה, והאזנה למוזיקה בנינוחות וברגיעה. התמונה משקפת באופן אותנטי ומדויק את הווי החיים התקופתי במלואו.

קישורים חיצוניים
----------------

* אודות התמונה באתר מוזיאון פינקוטק החדש
* אתר המאפשר צפייה בפרטי הפרטים של התמונה באמצעות הגדלה
מפת קמבריי
**מפת קמבריי** היא מפה של העיר ירושלים בתקופה הצלבנית. המפה היא חלק מכתב יד מהמאה ה-12 ובו אסופת מסמכים המתייחסים לבחירת בישוף לעיר קמבריי שבצרפת. מפה זו היא בעלת מאפיינים ייחודיים המבדילים אותה ממפות אחרות של ירושלים מאותה תקופה. האלמוני שצייר את המפה הכיר את ירושלים היטב ועובדה זו משתקפת בתיאור הנאמן של אתרים בתוך העיר ומחוצה לה.

תיאור כללי
----------

התקופה הצלבנית הביאה שפע של כתבי יד ומפות המתארים את ירושלים. מפות אלו לא נועדו לצורכי ניווט או מחקר, אלא נועדו לתאר את ירושלים כעיר נוצרית, אליה נושא העולם את עיניו. המפות מאופיינות בתיאור סכימתי ולעיתים פרי דמיונו של המחבר, שבמקרים מסוימים לא ראה כלל את ירושלים. האתרים המצוינים בהן קשורים בעיקר למסורת המקראית והנוצרית ובהן משמשים בתערובת של זמנים - ירושלים בתקופת בית שני בה חי ישו וההווה -  ירושלים בתקופה הצלבנית.

התאריך המדויק בו צוירה המפה לא ידוע אך ככל הנראה היא שורטטה בסמוך לשנת 1150.

מפת קמבריי יוצאת דופן ממספר בחינות ממפות אחרות המתארות את ירושלים הצלבנית, בעוד רובן המכריע של המפות האמורות מציג את ירושלים בצורת עיגול צורת ירושלים במפה זו הוא מעוין שראשו מצביע לכוון צפון-מערב, בעוד המפות העגולות פונות לכוון מזרח. במפה יש תיאור מפורט של ירושלים וסביבתה והדרכים המובילות אל העיר.

האתרים המיוחדים זוכים לתיאור ציורי מפורט, טיפול דומה מקבלים ביצורי העיר המתוארת כמוקפת חומה משוננת. על החומה הצפונית מופיע צלב במקום בו פרצו הצלבנים אל תוך העיר, אך בניגוד למפות אחרות לא מופיעים אזכורים לאירועים בחייו של ישו כמוזכר בברית החדשה.

ראו גם
------

* קרטוגרפיה
* ירושלים בתקופה הצלבנית

לקריאה נוספת
------------

* יהושע פראוור, **תולדות ממלכת הצלבנים בארץ ישראל**, כרך א, מוסד ביאליק, מהדורה ראשונה, 1963, מהדורה שלישית מורחבת ומתוקנת, 1973, הדפסה שישית, 2005
* יהושע פראוור, **הצלבנים - דיוקנה של חברה פיאודלית**, מוסד ביאליק, מהדורה ראשונה 1975, מהדורה שנייה מורחבת ומתוקנת 1985
**פמלה מלרוי** (באנגלית: **Pamela Ann Melroy**; נולדה ב-17 בספטמבר 1961) היא טייסת חלל לשעבר. היא השתתפה ב-3 טיסות של מעבורת חלל. בשנת 2022 היא קיבלה מינוי של סגן מנהל נאס"א.

ביוגרפיה
--------

מלרוי נולדה בפאלו אלטו, קליפורניה וסיימה לימודי בית ספר ברוצ'סטר. בשנת 1983 היא סיימה לימודי תואר ראשון במכללת ולסלי ובשנת 1984 סיימה לימודי תואר שני במדעי כדור הארץ ומדעים פלנטריים במכון הטכנולוגי של מסצ'וסטס.

בשנת 1984 מלרוי התגייסה לחיל האוויר של ארצות הברית ובשנת 1985 סיימה קורס טיס. מלרוי הייתה טייסת של מקדונל דאגלס KC-10 אקסטנדר. היא השתתפה בפעילות מבצעית בפלישה האמריקאית לפנמה ומלחמת המפרץ. בשנת 1991 היא קיבלה הסמכה של טייס ניסוי לאחר סיום קורס בבסיס חיל האוויר אדוארדס.

מלרוי המשיכה בתפקידים שונים במערך החיל.

פעילותה בנאס"א
--------------

ב-1994 התקבלה מלרוי לקורס להכנת אסטרונאוטים במרכז החלל ג'ונסון. לאחר סיום הקורס היא כיהנה במספר תפקידים בצוותי קרקע.

באוקטובר 2000 היא הייתה טייסת של מעבורת החלל דיסקברי במשימה STS-92 (בריאן דאפי היה מפקד צוות). המטרה של המשימה הייתה להמשיך בניית תחנת החלל הבין-לאומית.

באוקטובר 2002 היא הייתה טייסת של מעבורת החלל אטלנטיס במשימה STS-112 (ג'פרי אשבי היה מפקד צוות). המטרה של המשימה הייתה להמשיך בניית תחנת החלל הבין-לאומית.

באוקטובר 2007 מלרוי הייתה מפקדת של מעבורת החלל דיסקברי במשימה STS-120. המטרה של המשימה הייתה להמשיך בניית תחנת החלל הבין-לאומית.

מלרוי עזבה את נאס"א בשנת 2009.

לאחר נאס"א
----------

לאחר שירות ביחידת האסטרונאוטים מלרוי נקלטה בלוקהיד מרטין וכיהנה בתפקידי ניהול עד לשנת 2011. בשנת 2011 היא עברה לרשות התעופה הפדרלית ועבדה ברשות עד לשנת 2013. בשנת 2013 מלרוי עברה לDARPA ועבדה שם עד לשנת 2017.

בשנת 2022 מלרוי קיבלה מינוי לסגן מנהל נאס"א.

קישורים חיצוניים
----------------

ויקישיתוף מדיה וקבצים בנושא **פמלה מלרוי** בוויקישיתוף
* פמלה מלרוי באתר נאס"א (באנגלית) (באנגלית)
* ביוגרפיה
* ריאיון עם פמלה מלרוי
**כוכבי הלכת** היא סוויטה תזמורתית שאותה חיבר המלחין הבריטי גוסטב הולסט.

רקע
---

הולסט ואשתו איזובל קנו קוטג' באסקס ושם, מוקף בבניינים מימי הביניים ובהזדמנויות לשוטט, החל לעבוד על היצירה התוכניתית, שתהיה בעתיד ליצירתו הנודעת ביותר, הסוויטה התזמורתית "כוכבי הלכת". היא נועדה להיות סדרה של "תמונות הלך נפש", לאו דווקא משהו הקשור ישירות לאסטרולוגיה או אסטרונומיה, אם כי ידוע, שהולסט נעזר בספר בשם "מהו הורוסקופ" מאת אלאן לאו כמדריך לפיו:

* מאדים (מרס) - עצמאי, שאפתני, עקשן.
* נוגה (ונוס) - מעורר חיבה ורגשות
* כוכב חמה (מרקורי) - "שליח האלים המכונף", רב תושייה, סתגלן
* צדק (יופיטר) - מביא שפע, התמדה, חריצות

הולסט הושפע גם מאסטרולוג בן המאה ה-19 בשם רפאל, שספרו, העוסק בתפקיד כוכבי הלכת בענייני העולם הביא את הולסט לפתח את החזון הכביר של כוכבי הלכת, שהקנה לסוויטה הצלחה לאורך ימים.

את הלחנת היצירה מקובל לחלק לשני שלבים. באחד הולחנו ברצף הפרקים 'מרס', 'ונוס' ו'יופיטר' ובהמשך הולחנו הפרקים 'סאטורן', 'אורנוס', 'נפטון' ו'מרקורי', בין לבין הלחין הולסט יצירות אחרות. הלחנת "כוכבי הלכת" נחתמה בשנת 1916. 

מבקר אנגלי, שהבחין בהשפעת סטרווינסקי, כינה את היצירה "פולחן האביב האנגלי".

הראשון בשבעת הקטעים הוא מרס, "קטע המוזיקה הפראי ביותר שבנמצא"[דרושה הבהרה], המעורר מחשבות על סצנת קרב כבירת ממדים במשקל 5/4 המופיע במפתח ובדיסוננסים הבוטים שלו. הולסט הנחה לנגנו קצת יותר מהר מן המקובל לשיר לכת רגיל, ועל ידי כך לשוות לו אופי מכני ואל-אנושי. מפתיע לגלות, ש"מרס" נגמר למעשה ממש לפני אימי מלחמת העולם הראשונה. "מרס" הוא מהמפורסמים שבלחני הולסט, וליווה בין היתר את תוכנית המדע הפופולרי "קוסמוס" בהנחיית קרל סייגן, משחקי וידאו ועוד.

"ונוס" הרגועה ו"יופיטר" השאנן, גם הם קטעים מוכרים מאוד, המציגים השפעות מהמלחינים וון ויליאמס, סטרווינסקי, אלגר ושנברג.

"אורנוס" הוא מחווה[דרושה הבהרה] מלאת תחבולות ואחוזת טירוף[דרושה הבהרה] ל"שוליית הקוסם" של דיקא.

המקורי ביותר הוא סאטורן, שבו "שעון מאיים מתקתק ללא רחם כקו היסודי, ונותן ביטוי הן להדרת הכבוד והן לשבריריות שבגיל הזקנה." סאטורן היה האהוב ביותר על הולסט משבעת הפרקים.

קישורים חיצוניים
----------------

ויקישיתוף מדיה וקבצים בנושא **כוכבי הלכת** בוויקישיתוף
* מידע על היצירה "כוכבי הלכת" באתר מיוזיק בריינז
* מידע על הקומפוזיציה "כוכבי הלכת" באתר AllMusic
* יוטיוב, "יופיטר" מתוך סוויטת כוכבי הלכת של גוסטב הולסט, בביצוע התזמורת הפילהרמונית הישראלית בניצוחו של יואל לוי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007588274205171
* BnF: cb13913578c (data)
* MusicBrainz work: 439c1605-bf74-4e0c-b2d9-6f4f89619ec6
* SUDOC: 076662225
* VIAF: 183070783
* WorldCat (עם VIAF): 183070783

 |
**נישואים צמאי דם** או **הרצון לנקמה** (בהינדי: **खून भरी माँग**) הוא סרט דרמה הודי בבימויו של רקש רושן. את התסריט חיברו ראבי קאפור ומוהאן קאול, והשחקנית הראשית היא רקהה, שהופעתה בסרט זכתה לשבחים רבים. שחקנים נוספים בתפקידי משנה כוללים את קאביר בדי (Kabir Bedi), סונו ואליה (Sonu Walia) ושאטרוגאן סינהה (Shatrughan Sinha). 

"נישואים צמאי דם" צולם במהלך 1988, והשתתפו גם שחקנים שאינם תושבי הודו. הסרט זכה להצלחה רבה ברוסיה, שם ניתן לו השם "הרצון לנקמה".

עלילה
-----

עלילת הסרט נסובה סביב ארטי (רקהה), אלמנה עשירה אך חסרת חן, אם לשני ילדים יתומים מאב שנהרג בתאונת דרכים מסתורית. בנוסף, אביה של ארטי, אחד מאנשי העסקים העשירים והמצליחים בעירו, נרצח על ידי עובדו, היראלל. היראלל משדך לארטי לאחר מות אביה את אחיינו סנג'אי, אשר מתחזה לאיש עסקים. סנג'אי מתחבב על ילדיה של ארטי, ובעידודה של ננדיני, חברתה הקרובה, ארטי מסכימה להינשא לסנג'אי. ארטי אינה מודעת לכך שננדיני היא גם מאהבתו ושותפתו של סנג'יי למזימה שנועדה לגזול את רכושה. 

יום לאחר חתונתם יוצאים ארטי, ננדיני וסנג'אי לטיול קצר, ובמהלך הטיול זורק סנג'אי את ארטי מהסירה בה היו לידי תנין אשר מעוות את גופה. ארטי נסחפת לחוף, בעוד השניים האחרים מאמינים כי ארטי נטרפה על ידי התנין. אך ארטי מתגלה על ידי איש זקן המסייע לה להשתקם. במהלך השתקמותה, ילדיה של ארטי הנתונים לפיקוחו של סנג'אי עוברים התעללות קשה מצדו.

לאחר השתקמותה, ארטי עוזבת את האיש שעזר לה, וטסה לחו"ל כדי לעבור ניתוח פלסטי. ניתוח זה משנה את מראה והופך אותה לאישה נאה ומושכת. ארטי נשבעת לנקום באלו שפגעו בה, וכי לא תשקוט עד שילדיה יוחזרו אליה. 

ארטי מתחילה לעבוד כדוגמנית בשם ג'וטי ומתיידדת עם סנג'אי, שמתאהב בה נואשות מבלי לדעת את זהותה האמיתית. פגישה מחודשת זו מתחילה את מסע הנקם של ארטי בפוגעיה, עד להשלכתו של סנג'אי לתנינים כפי שעשה לה.

פרסים
-----

בטקס שנערך ב-1988 זכה הסרט במספר פרסי פילמפייר, מהפרסים הוותיקים והבולטים ביותר בתעשיית הסרטים ההודית.

### זכיות

* פרס פילמפייר לשחקנית הטובה ביותר - רקהה.
* פרס פילמפייר לשחקן המשנה הטוב ביותר - סונו ווליה
* פרס פילמפייר לעורך הטוב ביותר - סאנג'אי ורמה (Sanjay Verma)

### מועמדויות

* פרס פילמפייר לבימוי המוזיקלי - ראג'ש רושאן (Rajesh Roshan)
* פרס פילמפייר לקטע המוזיקלי הנשי - סאדהאנה סרגם (Sadhana Sargam)

קישורים חיצוניים
----------------

* "נישואים צמאי דם", במסד הנתונים הקולנועיים IMDb (באנגלית)
* "נישואים צמאי דם", באתר Rotten Tomatoes (באנגלית)
* "נישואים צמאי דם", במסד הנתונים הקולנועיים KinoPoisk (ברוסית)
**קיווה** (בצרפתית: **Cuvée**) הוא מונח יין צרפתי שמקורו במילה cuve, שפירושו בור או מיכל. יצרני יין משתמשים במונח cuvée בכמה משמעויות שונות, פחות או יותר מבוססות על הרעיון של מיכל יין שמיועד למטרה כלשהי.

יינות
-----

המילה קיווה על תוויות יין מציינת בדרך כלל יין של תערובת או אצווה ספציפיים. מכיוון שהמונח קיווה למטרה זו אינו מוסדר ורוב היינות מאוחסנים במיכל או בחבית בשלב כלשהו של הייצור, נוכחותה של המילה קיווה על תווית של יצרן מסוים אינה ערובה לאיכות. עם זאת, יצרנים בעלי אבחנה המשווקים גם בלנדים רגילים וגם בלנדים שהם מכנים "קיווה ..." שומרים בדרך כלל את המילה לבלנדים מיוחדים או לתערובות נבחרות באיכות גבוהה יותר - לפחות בהשוואה ליינות הרגילים של אותו יצרן. במיוחד מונחים כמו cuvée speciale, או tête de cuvée (האחרון במיוחד ב-Sauternes AOC) אמורים להצביע על איכות גבוהה יותר. בהקשר זה, יינות קיווה איכותיות יותר מהרגילים מכונים לעיתים קרובות יינות רזרב, בעוד שקיווה נמוך באיכותו מהתערובת העיקרית, מכונה לעיתים יין שני.

באזורים מסוימים, cuvée פירושה באופן ספציפי בלנד=תערובת, כלומר, יין המופק מתערובת של מספר זני ענבים, ולא מזן בודד. זה נכון במיוחד מחוץ לצרפת.

במחוז שמפניה, ולפעמים גם באזורים אחרים שמייצרים בהם יינות נתזים בשיטה המסורתית, קיווה מתייחס גם למיץ הענבים הטוב ביותר מכבישה עדינה של הענבים. בשמפניה, הקיווה היא 2,050 הליטר הראשונים של מיץ ענבים מ-4,000 ק"ג ענבים, בעוד ש-500 הליטר הבאים ידועים בשם taille (זנב), וצפויים לתת יינות בעלי אופי גס יותר. יצרני שמפניה רבים מתגאים בכך שהם משתמשים רק בקיווה ביין שלהם.

אוכל ושתייה אחרים
-----------------

המונח יכול לחול גם על בירה, או על שוקולד, כדי להתייחס לאצווה שמעורבבת על ידי היצרנים כדי לייצר טעם מסוים. למביק (סוג בירה בבלגיה) וגוזים רבים - בירות חמצמצות בעלות מאפיינים דמויי יין - משווקים כקיווה. כאשר מתייחסים לבירה, אֵיְיל (ale) או שוקולד, למונח אין משמעות מוגדרת, אלא הוא נועד לעורר רושם של איכות גבוהה יותר - בדומה לשימוש ב"רזרב" ליין באזורים שבהם המונח אינו מוסדר בחוק.

המונח יכול לחול גם על קוניאק. לדוגמה, 3.140 cuvée, שאינו מסומן בסיווגים הסטנדרטיים של VSOP ,VS או XO - הכוונה היא לפחות שש שנים לפני הביקבוק.

ראו גם
------

* יין רזרב

לקריאה נוספת
------------

* Hugh Johnson, Jancis Robinson (2005). *The World Atlas of Wine, Fifth Edition*. London: Octopus Publishing Group. p. 78. ISBN 1-84000-332-4.
* Chantal Coady (2006). *The Chocolate Companion, A Connoisseur's Guide*. London: Running Press. p. 19. ISBN 978-0-7624-2897-7.

הערות שוליים
------------

1. ↑  J. Robinson (ed), *"The Oxford Companion to Wine"*, Third Edition, p. 218, Oxford University Press 2006, מסת"ב 0-19-860990-6
2. ↑  winepros.com.au. The Oxford Companion to Wine. "cuvee". אורכב מ-המקור ב-2008-08-09.